text:
Umráðandi dystur við Margáir
TB | 30/04/15
Sunnudagin verður ein dystur, har mangir TB fjepparir fara at herja á neglirnar, tí talan er veruliga um ein seks stigs dyst. Uttan at siga ov nógv, so mugu vit sanna at serliga eitt av botnliðunum eru raknaði við, talan er um grannarnar fyri sunnan, sum knappliga hava koyrt stig á kontoina.
Vit vóru óheldigir í seinasta dysti, har vit fáa Ivan útvístan í einari støðu har ivin, um hann veruliga var uttanfyri, kanska átti at komið okkara málmanni til góðar. Dómarin tóktiskt tó greiður í sínari søk, so hetta bleiv av ongum og Ivan var sendur av vøllinum.
ÍF vóru trýstir stóran part av dystinum og vit høvdu fleiri møguleikar at fáa vinnandi málið, forloysingin kom tó aldrin.
Sunnudagin verður dysturin við Margáir klokkan 15:00.


c: text/html

text:
Nýggjastu tíðindini
Melda til tíðindabræv
Tíðindi - 27. mars 2018
Pætur Smith Clementsen hevur úttikið 20 spælarar til HM-undankappingardystin móti Íslandi, sum verða á Tórsvølli týsdagin 10. apríl
Týsdagin 10. apríl skal føroyska A-landsliðið við kvinnum á vøllin aftur, tá Ísland kemur á vitjan á Tórsvølli - Mynd: www.fsf.fo
- Væl vitandi um, at hetta verður ein torfør uppgáva, so fara vit á vøllin fyri at gera okkara besta. Og hava vit ein góðan dag, so trúgva vit veruliga uppá, at tað ber til at geva teimum ein skarpan gang.
- Nú eru vit komin í helvt í hesari undankappingini, so fáa vit vónandi at síggja, at vit hava lært, og eru komin tættari hinum liðunum. sigur Pætur S. Clementsen við heimasíðuna hjá FSF.
Týsdagin10. apríl fer føroyska A-landsliðið við kvinnum á vøllin aftur, tá Ísland kemur á vitjan á Tórsvølli. Talan er um fimta dystin undankappingini til HM í 2019, sum verður í Kanada.
Pætur Smith Clementsen, landsliðsvenjari, hevur úttikið 20 spælarar til HM-undankappingardystin móti Íslandi, og av teimum spæla seks við útlendskum feløgum. Fýra í donskum fótbólti, ein í Spania og ein í Noreg.
Hópurin
Monika Biskopstø, AaB (Danmark)
Birita Bergsdóttir Nielsen, B68
Birna T. Mikkelsen, EBS/Skála
Lív Finnbogadóttir Arge, FC Nordsjælland (Danmark)
Arnborg Lervig, ÍF/Víkingur
Heidi Sevdal, HB
Ásla Johannesen, FC Nordsjælland (Danmark)
Eyðvør Klakstein, Mislata CF (Spania)
Rannvá B. Andreasen, KÍ
Olga Kristina Hansen, BSF (Danmark)
Milja Reinert Simonsen, HB
Jóna Nicolajsen, B36
Katrina Akursmørk, KÍ
Ansy Sevdal Jakobsen, EBS/Skála
Evy á Lakjuni, KÍ
Margunn Lindholm, EBS/Skála
Rebekka E. Danielsen, Forus og Gausel (Noreg)
Jacoba Langgaard, ÍF/Víkingur
Hanna I. Højgaard, ÍF/Víkingur
Guðrið Poulsen, EBS/Skála

robotstxt: allowed

filter: keep


text:
Tá eg var 8 ár, helt eg Adam Sandler vera verðins stuttligasta sjónleikara. Enntá stuttligari enn Jim Carrey. Ja ja, eg var bara 8 ár. Hvussu skuldi eg vita betur? Eg átti the Waterboy á video, og hugdi eftir honum so ofta, at bandið fór at flimra. Men eldri eg bleiv, minni stuttligur bleiv Adam Sandler. Síðsti filmurin, ið hevði nakra vón var Click. Síðan tað hava filmarnir hjá honum verið the bottom of the pit. Hugsa Jack and Jill. Mær nýtist ikki at síggja hann, fyri at vita hvussu vánaligur hann er. Bara við at hyggja eftir trailarinum fái eg vaml. Adam Sandler spælir Jill, ið fer at vitja beiggja sín, Jack, eisini leiktur av Adam Sandler. Koyr í skrell!
Hann skal ikki bara fáa bad credit frá mær alíkavæl. The Wedding Singer er genialur. Tað er Punch-Drunk Love eisini. Tað kann ikki sigast at Adam Sandler er sum vín, tí hann er í hvørtfall ikki blivin betur við tíðini. Hann er kanska meira sum ein mjólkapakki, tí hann gekk út aftaná Punch-Drunk Love.
Nú spola vit fram til 2015. Adam Sandler spælir høvuðsleiklutin í Pixels saman við Kevin James, Josh Gad, Michelle Monaghan og Peter Dinklage. Eisini er filmurin leikstjórnaður av Chris Columbus. Hann hevur áður leikstjórnað Harry Potter, Mrs. Doubtfire og Home Alone. Adam Sandler kann ikki gera hendan filmin alt ov vánaligan, ha?
Eg gav honum ein kjans, tí eg haldi hugskotið vera framúrskarandi. Rúmdarverur leypa á jørðina sum videospøl frá 80’unum. GE.NI.ALT! Ja, Adam Sandler er við. But we’ll let it slide.
Søgan
Sam Brenner(Sandler), Will Cooper(James), Ludlow Lamonsoff(Gad) og Eddie “The Fire Blaster”(Dinklage) spældu arcade spøl, tá teir vóru børn. Pac-Man, Donkey Kong, Space Invaders og nógv onnur klassisk spøl. ì einari kapping teir spældu í 80’unum, blivu øll spølini send út í rúmdina aftaná, har intelligentar verur kundu finna tey. Tá teir eru vaksnir, verður jørðin invaderað av rúmdarverunum, ið hava misforstaðið spølini tær funnu. Rúmdarverurnar halda at jørðin vil í kríggj móti teimum og avbjóða tí jørðini sum hesi spølini. Nú mugu vaksnu vinmennirnar vinna spølini, ella spreingja rúmdarverurnar jørðina.
Samandráttur
Post-sýning má eg siga, at alt tað eg væntaði var gott við hesum, var kul, og alt tað eg væntaði, at eg ikki fór at dáma, var vánaligt. Tað er nógv potentiali í Pixels, men Adam Sandler og Kevin James eru irriterandi. Teir beinleiðis oyðileggja filmin við teirra leiklutum. Adam Sandler spælir einasta persónin hann hevur dugað nakrantíð, sum er eitt grenjandi manchild, ið elskar at rópa eftir øllum. Eg kann næstan ikki hyggja eftir manninum. Dialogurin er heldur ikki tann besti. Afturímóti eru Peter Dinklage, Josh Gad og Michelle Monaghan á heilt góðari leið. Filmshandritið er heldur ikki tað besta og tað sæst eisini, at sjónleikararnir avmarkaðir av hesum. Eg dugi væl at síggja hvussu hesin filmurin kundi verið ótrúliga stuttligur. Eg komi ikki yvir hvussu gott hugskotið við søguni er. Eg má bara liva við at Adam Sandler altíð fer at vera eitt man child og eg eri langtsíðan vaksin frá vrøvlinum hjá honum.
Eg gevi filminum 2 av 6 sofum:
Eg viðmæli heldur at hyggja eftir onkrum øðrum stuttligum filmi. Superbad, Dumb and Dumber, Monty Python and the Holy Grail, Airplane ella Ghostusters.
P.S. Eg lærdi ikki av hesum. Tí eg havi eisini hugt eftir einum øðrum Adam Sandler filmi í jólaferiuni. Men tað taka vit ein annan dag.


text:
Porkeris skúli.
Hesi størv eru leys at søkja í Porkeris skúla skúlaárið 2016/2017:
•
Tíðaravmarkað lærarastarv skúlaárið 2016/2017, uml. 12 læraratímar,
endaliga
tímatalið ásett eftir 1. september 2016, vegna avlopstímar.
•
Eitt starv sum stuðul, 22 tímar um vikuna, lønarbrot 0,5, til næmingar
við serligum
tørvi.
Søkt verður eftir lærara og stuðli, sum:
•
undir ábyrgd leiðslunnar og í samstarvi við lærarar skúlans skulu undirvísa og taka lut
í dagliga arbeiði skúlans
•
duga at samstarva og eru fyrikomandi
•
eru fúsir at taka á seg tær uppgávur, ið eru í skúlanum
•
eru við til áhaldandi at menna skúlan
•
hava hug at arbeiða við ymiskum avbjóðingum
Lønar- og setanartreytir
Lærarastørvini verða sett sum sáttmálasett størv, uttan so, at tann, ið settur verður, er
tænastumannasettur lærari frammanundan.
Størvini verða lønt sambært avtalu millum Føroya Lærarafelag og Fíggjarmálaráðið í
lønarflokkunum 18.1 – 29.2
Stuðlar verða løntir sambært sáttmála millum, Fíggjarmálaráðið og Pedagogfelagið.
Størvini eru tíðaravmarkaði og verða sett fyri skúlaárið 2016 – 2017.
Umsóknir við avriti av prógvum, CV og møguligum viðmælum skulu vera skúlanum í hendi í
seinasta lagi ónsdagin 8. juni 2016, kl 18.00.
Nærri fæst at vita um størvini við at venda sær til Mannbjørn Olsen, skúlaleiðara mobil 262864
ella við at senda t-post til mannbjoern.olsen@skulin.fo
Porkeris skúli hevur 28 næmingar og 4 lærarar komandi skúlaár. Næmingarnir eru úr 1. til og
við 7. flokk.


text:
Um vikuskiftið gjørdist greitt, hvørji lið hava vunnið sær pláss í hálvfinaluumfarinum í Faxe Kondi kappingini og hvørji lið skulu dystast um at koma í sjálva finaluna.Hjá kvinnunum eru hálvfinalurnar millum VÍF og VB og Kyndil og H71. Hjá monnunum hittast VÍF og Kyndil og H71 og Neistin
Fyrra hálvfinalan er mikukvøldið og seinna sunnudagin. Vanlig mannagongd er, at liðini, sum enda nummar 1 í bólkinum fáa heimadyst í seinna dystinum. Hjá monnum vunnu VÍF og Neistin sín bólk, meðan VÍF og Kyndil vunnu bólkarnar hjá kvinnum.
Leikskrá:
Fyrra hálvfinala
Mikudagur 7. feb. kl. 18.30 H71 – Kyndil
Mikudagur 7. feb. kl. 20.00 H71 – Neistin
Mikudagur 7. feb. kl. 20.00 VB – VÍF
Hósdagur 8. feb. kl. 20.00 Kyndil – VÍF
Seinna hálvfinala
Leygardagur 10. feb. kl. 18.00 Kyndil – H71
Sunnudagur 11. feb. kl. 14.30 VÍF – VB
Sunnudagur 11. feb. kl. 16.00 VÍF – Kyndil
Sunnudagur 11. feb. kl. 16.00 Neistin – H71


text:
Tíðindi
9. apríl 2018
Próvstovan skipar vegna Mentamálaráðið fyri PISA-kanningini og samskiftir við teir skúlar, sum luttaka.
Í kunning frá Próvstovuni sæst, at kanningarstøðini skipa fyri, at høli og annar útbúnaður er klárur til kanningina. Skúlarnir skipa fyri, at næmingarnir koma til kanningarstøðini og um neyðugt fyri flutningi.
PISA 2018 er í fleiri pørtum. Fyrst er stutt frálæra í skipanini. Síðani kemur sjálv PISA-kanningin, ið er í tveimum eindum. Hvør eind varir 60 minuttir. Eftir stuttan steðg kemur seinasti partur av PISA-kanningini. Í hesum parti skulu næmingar svara spurningum um bakstøðið hjá sær.
Hetta eru spurningar, ið millum annað kunnu vera um útbúgving hjá foreldrum, arbeiðsvanar í skúlahøpi, trivnað og nýtslu av KT.
PISA 2018 verður bert framd á teldu. Kanningarstøðini tryggja, at allar teldur (PC’arar eins og MAC-maskinur) eru vælvirkandi og kunnu sleppa út á internetið at senda svarið til PISA.
Skúlarnir skipa fyri, at næmingar hava við sær ella fáa frá skúlanum 2 blonk A4-ørk, blýant/penn, viskileður.
Skúlaleiðari ella lærari kemur við næmingum til kanningarstaði og er tøkur meðan kanningin er.
Kanningin er ein samanhangandi heild. Næmingarnir eru í kanningarhølinum alla kanningartíðina. Umráðandi er, at skúlarnir minna næmingar á at hava fløsku við vatni og onkra frukt við sær. Næmingarnir mugu ikki fara úr hølinum teir umleið 4 tímarnar, PISA kanningin varir.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Skjalatilfar, sum hevur sín uppruna av Tvøroyri, og sum í nógv ár hevur verið varðveitt á Tjóðskjalasavninum í Havn, er nú flutt suður á Tvøroyrar Skjalasavn, har tað framyvir skal varðveitast. Talan er um hesi søvn: ‘A/S J. Mortensen´s Eftf.´’, ‘Arbejdernes Travlerdrift’, ‘Ísvirkið’, ‘Tvøratunga’, ‘Fylking’ og ‘Brúksan’. Elsta tilfarið er frá einaferð í 1860-árunum og nýggjasta tilfarið er frá 1950-árunum. Skjalatilfarið fyllir tilsamans umleið 50 hillametrar.
“Tað eru fleiri fyrimunir við hesum, men serliga ein er eyðsýndur”, sigur Sámal Tróndur F. Johansen, stjóri á Tjóðskjalasavninum. “Nú verða hesi skjalasøvn varðveitt á Tvøroyri, har tey hava sín uppruna. Sostatt kunnu vit vænta, at skjølini nú verða lættari at granska í hjá fólki á Tvøroyri, sum eru tey, sum hava størstan áhuga í júst hesum skjølum.”
Við einum skjalasavni í býnum, sum savnar inn, skipar, skrásetur og gevur atgeingi til skjøl, fáa fólk á Tvøroyri lættari atgeingi og kunnu gera skjalarannsóknir á staðnum. Grunda á skjalarannsóknir í tilfarinum sum verður á Tvøroyrar Skjalasavni, kunnu øll sum eru áhugaði og hava møguleika fyri tí, vera við at skriva Tvøroyrar søgu.
Tíðindamynd:
Útkast til ‘lógir fyri Arbeiðsgevarafelag í Trongisvági’ (uml. 1918), er eitt av skjølunum, sum Tjóðskjalasavnið higartil hevur havt í varðveitslu, men sum nú er latið Tvøroyrar Skjalasavni í varðveitslu.


text:
Svartkalvi (flundruættin)
Reinhardtius hippoglossoides
(Walbaum, 1792)
Stødd: Svartkalvi verður í mesta lagi umleið 125 cm langur. Siljafiskar eru sjáldan longri enn 80 cm.
Dýpi: Hann er botnfiskur millum 200 og 2000 metrar, men er eisini uppi í sjónum, heilt upp í vatnskorpuna.
Litur: Um bakið er hann myrkabrúnur, næstan svartur. Á blindusíðu er hann dimt brúnligur, tó væl ljósari enn um bakið. Trolog garnaveiddur svartkalvi er ofta nakað sjávaður og litfarin, og ein farri av bláligum, viólbláum hómast tá. Svartkalvin er tann flatfiskur, ið hevur mest lit blindumegin.
Lýsing: Svartkalvi er høgravendur flatfiskur. Vinstra eyga kemur ikki heilt yvir á ovaru síðu, sum á øðrum flatfiskum, men verður verandi á kantinum á høvdinum. Hann hevur stóran kjaft við hvøssum tonnum, og týðiligt undirbit. Ryggfjøðurin byrjar beint aftan fyri vinstra eyga. Gotfjøðurin er frá gotinum aftur til klingruna. Uggafjaðrarnar eru nakað smáar og eru umleið eins til støddar. Hann hevur smáar búkfjaðrar. Sterturin er bert eitt lítið sindur innbogin aftan. Strikan er bein. Rangir svartkalvar síggjast av og á.
Eyðkenni: Dimmi liturin blindumegin. Beina strikan. Vinstra eyga situr ovast á høvdinum.
Týdningur: Svartkalvi verður nógv veiddur og er dýrur fiskur.
da: Hellefisk, en: Greenland halibut, fr: Flétan noir, ís: Grálúða, no: Blåkveite, tý: Schwarzer Heilbutt
Útbreiðsla: Svartkalvi er allastaðni undir Føroyum, har sjógvurin er kaldur. Annars er hann frá Svalbarði til Murmansk og Norskurennu. Hann er vestan fyri Írland, á Hattonbanka og grynnum haðani norðureftir. Hann er við Jan Mayen, undir Íslandi og í Grønlandi. Frá Baffinslandinum til New Jersey. Í norðaru pørtunum av Kyrrahavinum er hann eisini.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Flatfiskar Pleuronectiformes
14 ættir eru í flatfiskahópinum við 134 slektum og 678 sløgum.
Av hesum eru undir Føroyum 2 ættir við tilsamans 11 slektum og 11 sløgum:
Flatfiskarnir eru eyðkendir við teirra flata og asymmetriska kropskapi, har onnur síðan vendur upp og hin niður. Nýklakt yngul, ið livir uppi í sjónum, hevur vanligt fiskaskap, men eftir eina tíð sum yngul byrjar annað eygað at flyta seg yvir á hina síðuna, og fiskurin fær sítt flata skap. Á onkrum av flatfiskunum verður tó annað eygað verandi á kantinum á høvdinum. Yngulin byrjar nú at svimja á síðuni. Umleið samtíðis fer fiskurin niður á botnin at vera. Eygnasíðan fær dimman lit, og blindasíða ljósan. Teir hava eina langa ryggfjøður og eina langa gotfjøður. Fyri tað mesta liva teir sum botnfiskar, men eru tó uppi í sjónum viðhvørt, onkur sløg regluliga.
Í útheiminum eru onkur sløg, sum liva í feskum vatni. Við Føroyar er okkurt slag, sum fyri ein part er í feskum vatni og í blandingsvatni, men annars livir flatfiskur í sjónum.
***
Eitt sindur um flatfiskarnar
Undir Føroyum eru bæði vinstravendir og høgravendir flatfiskar.
Á vinstravendum flatfiski vendir vinstra lið upp, og á høgravendum flatfiski vendir høgra lið upp.
Allar kvoysurnar, glaskvoysa, norskakvoysa og hvasskvoysa, eru vinstravendar.
Allir hinir flatfiskarnir, hvassasprek, kalvi, svartkalvi, lálla, skrubba, tunga, ósaskrubba og reyðsprøka, eru høgravendir.
Eyguni eru tímegin, sum vendir upp.
Tann síðan, sum vendir upp, er altíð dimmari enn hin, og hon verður ofta nevnd bakið, hóast hon í veruleikanum er síða.
Onkuntíð hendir tað, at flatfiskur ikki vendir røttu síðuna upp, t.d. at ein kalvi vendir vinstru lið upp. Ein slíkur kalvi nevnist „rangur kalvi“.


text:
Steinar Patursson
18.09.2016 - 17:00
Tíðindi > Uttanlands - Yvirgangur
Guvernørurin í New York, Andrew Cuomo, sigur nú, at bresturin í New York í nátt var eitt yvirgangsálop hóast alt.
Hann leggur tó aftrat, at enn er einki samband staðfest millum atsóknina og altjóða yvirgangsfelagsskapir, so sum Islamskan Stat.
Upprunaliga vildu myndugleikarnir ikki lýsa brestin sum eina yvirgangsatsókn. Borgarstjórin í New York, Bill de Blasio, og løgregluovastin, James O’Neill, søgdu í tíðindafundi, at einki bendi á, at talan var um eina yvirgangsatsókn.
Men Cuomo guvernørur heldur eftir øllum at døma nakað annað.
- Ein bumba, ið brestir í New York, er sjálvandi ein yvirgangsatsókn, segði Andrew Cuomo á tíðindafundi fyri løtu síðani.
29 fólk fingu løstir, tá heimagjørda bumban brast á Manhattan í New York, men lukkutíð lat eingin lív. Ein líknandi bumba varð funnin skamt frá, men hon var ikki brostin, og bumbuserfrøðingar fingu tryggjað hana, áðrenn nakað hendi.


text:
Føroyska bygningskunngerðin, hereftir bygningskunngerðin, er galdandi fyri alla bygging, um ikki annað er ásett í kap. 1.2.
Høvuðsnýtsluøkið fyri bygningsreglugerðina er bústaðarbygging, frítíðarhús og øll sløg av vinnu- og stovnsbygging, umframt onnur bygging.
Bústaðarbygging er einbýlishús, íbúðarhús, tvíhús, raðhús, bólkahús, húsbátar og tílíkt.
Frítíðarhús eru summarhús, urtagarðshús og tílíkt.
Vinnu- og stovnsbygging eru bygningar, sum verða nýttir til vinnuendamál, fyrisiting, at hýsa tænastum til almenningin og tílíkt.
Onnur bygging er eitt nú bilhús, úthús, tøknihús, seyðahús, køstar, brunnar og tílíkt.
Bingjur, arbeiðsskúrar og tílíkt, sum verða sett upp í longri tíðarskeið (t.e. 3 mánaðir ella meiri), eru at rokna sum bygging.
Bygging er somuleiðis fyribils bygging og konstruktónir so sum skermar, pallar og telt, ið skula húsa størri tiltøkum, har nógv fólk savnast yvir eitt styttri tíðarskeið.
Bygningsreglugerðin er galdandi fyri bygging, ið er nevnd í § 2 í løgtingslóg um at byggja bygningar o.a., hereftir byggilógin.
§ 2 í byggilógini fevnir um nýbygging, umvæling, umbygging, afturatbygging umframt broyting í nýtslu av bygningum. Byggilógin fevnir eisini um niðurtøku av bygningum.


text:
Jan Müller úr Aberdeen
Keypið av 40% í Rosebank oljukelduni á Atlantsmótinum nær Føroyum hevur økt um vónirnar til eina bjarta framtíð í hesum so týðandi partinum av bretska landgrunninum. Equinor kunngjørdi í gjár, at tað hevur gjørt avtalu við Chevron um at keypa tess part í Rosebank, og harvið verður Equinor eisini fyristøðufelag, tvs. at tað fer at standa fyri eini komandi útbygging. Bretskir miðlar skriva í morgun, at keypið kemur sera væl við bæði hjá partnarunum Siccar Point Energy og Suncore Energy umframt hjá bretskari oljuvinnu sum heild.
Kevin Swann, sum arbeiðir fyri heimskendu greinarafyritøkuna Wood Mackenzie sigur við Energy Voice í Aberdeen, at hann væntar, at Equinor nú fer undir at menna verkætlanina, sum hevur ligið á tekniborðinum hjá Chevron síðani 2004. Hann vísir á, at tað verður kostnaðarmikið at útbyggja kelduna, men hann roknar við, at Equinor hevur eina ætlan um at minka um útreiðslurnar. At hetta hendir í eini tíð við vaksandi oljuprísum ger ikki støðuna verri heldur. Rosebank liggur á 1100 metrar dýpi úti í Hetlandsrennuni einans 18 kilometrar frá føroyska markinum.
Eygleiðarar siga, at tað er sera heppið, at eitt so fíggjarliga og tøkniliga sterkt felag sum Equinor nú tekur yvir á Rosebank kelduni, nú talan eisini er um eina nýggja framleiðslu, sum kann fáa týdning fyri alt økið. Oljan liggur nevniliga goymd millum basaltløg, er eitt sokallað ”intrabasalt” fund. Fer framleiðslan at rigga væl, so kann hon fáa týdning fyri møguliga líknandi fund í grannalagnum, eitt nú í Føroyum.


text:
Tað eru bert fáar vikur síðani, at oljuprísurin nærkaðist 80 dollarum fyri tunnuna. Nú gongur skjótt hinvegin, og hann nærkast nú 70 dollarum. Í dag er hann góðar 72 dollarar. Hetta er tað lægsta í ein mánað. Orsøkin eru útlitini fyri vaksandi framleiðslu, sum m.a. stavar frá avgerðini hjá Opec og Ruslandi aftur at vaksa um framleiðsluna fyri at steðga prístilgongdini.
M.a. hevur Libyia latið upp fyri fleiri týðandi oljuterminalum, um somu tíð sum Saudi Arabia hevur latið við seg koma og helst fer at taka áheitanina ella kravið frá amerikanska forsetanum, um at hækka oljuframleiðsluna, til eftirtektar. Hetta skrivar Financial Times. Blaðið skrivar eisini, at USA hevur í hyggju at koyra olju frá neyðgoymslunum út á marknaðin undan valunum til amerikonsku kongressina í november til tess at forða fyri fyri fleiri príshækkingum.


text:
Vit fóru frá Havnini ein týsmorgun. Veðrið var av fínasta slag og vit komu á Gomlurætt í góðari tíð.
Har fingu vit okkum kaffi og ein bolla..... nú eru vit á ferð, og tá skal ein hugna sær.
Túrurin yvir um fjør gekk skjótt og fólk vóru væl hýrd.
Vit skuldu búgva á Ísandsgarði, so leiðin gekk hagar fyrst. Har funnu vit okkum til rættis, fingu pakka eitt sindur út og ótu frokost.
Hendan fyrsta dagin skuldu vit vitja í Veltuni. Har møttu vit eini væl upplagdari Katrin, sum greiddi okkum frá, hvussu konseptið Veltan virkaði og hevði ment seg til tað, sum tað er í dag . Eisini fingu vit smakki royndir av ymiskum grønmeti.
Kl. 17 høvdu vit bílagt eina smáttu á Hotell Skálavík, har vit skuldu grilla, hetta vóru vit øll eitt sindur spent uppá. Áðrenn tað koyrdu vit ein túr og hugdu eftir einum minnisvarða/steini og annars runt í Skálavík.
Á Hotellinum tóku tey væl ímóti okkum, alt var klárt, so tað var bara at koma ígongd við at grilla og tað smakkaði mega væl.
Vit vóru so yvir mett, tá vit komu aftur á Ísandsgarð, so vit fingu okkum ein lítlan slang, men ikki for leingi heldur, tí uttan fyri var potturin við at blíva heitur ..... lekkurt at koma niður í heita vatnið og blíva gjøgnum hitaður, tað dámdu okkum øllum sera gott.
Tá vit einaferð komu uppaftur, trongdu vit til ein ís, so tað keyptu vit okkum yviri á Magn og teir ísarnir eru ikki at kimsa at J
Vit vóru øll eitt sindur moyr, tá vit væl yvir midnátt fóru til songar, so vit avgjørdu at sova til kl. 10, tá morgunmatur var á skránni.
Væl hvíld og í góðum lag møttu vit Hannu á Reynatúgvu, sum skuldi verða okkara ferðaleiðari til bindisteinin og Søltuvík, veðrið var eisini til vildar, so betri kundi tað ikki verða.
Tað var sera áhugavert at hoyra um verkætlanina við steininum og tað stóra arbeiði, sum er gjørt. Eisini fortaldi hon søgnina um Gívurina og alt fuglalívið har um leiðir. Eftir tað gekk leiðin út til Søltuvík og hoyrdu vit sum minnisvarðan, sum stendur har úti.
Tíðin gongur altíð skjótt, tá man hugnar sær og hetta var eisini henda dagin. Aftan á fóru vit á Kafé Breiðateig, ein sera hugnalig café og ein fittur vertur ikki um at tala. Hon hevði bakað pannukøkur til okkum við góðum kaffi aftur við. Smakkaði so avbera væl.
Síðan gekk leiðin til Grótvirkið at hoyra um teirra arbeiði. Har var alt møguligt at fáa og tað var so flott eisini. Søgan um virkið og so teir, sum nú eru byrjaðir aftur, var spennandi at hoyra um og har eru stórir møguleikar, men tað teir gleða seg nógv til var Sandoyar tunnilin, og tað skal sigast, at tað eru fleiri við teimum J
Vit fingu døgurða frá Kafé Breiðateig hetta kvøldi – bílagt heim til Ísandsgarð. Stoktur fiskur við leyka smelti og eplum, og omaná var rabarbu trifla.
Og pottarnir vóru eisini heitir hetta kvøldi ...... so tað var lekkurt at hita kroppin og njóta náttúruna tá kvøldið for at halla.
Dagin eftir skuldu vit heim aftur, so tá fóru vit onga útferð, men gingu ein túr á havnaøkinum í Skopum.
Vit høvdu ein deiliga túr og takka sandoyingum fyri blíðskapin!


text:
www.vagur.fo: Nógv fólk vóru komin saman við Tríkantin á Sandinum til afturvendandi Jóansøkubálið longsta dag, har Bjartur Nolsøe í ár flutti fram røðu.
Seinastu 5 árini hevur verið skipað fyri Jóansøkubálið á Tríkantinum á Sandinum longsta dag, 21. juni, soleiðis eisini í ár. Skráin fevndi um felagssang og røðu, umframt at bjóðað varð kakao og bollar – og fólk fingu høvið til at fáa sær eitt gott prát hetta ljósa summarkvøldið.
Í ár flutti Bjartur Nolsøe fram røðu – og røðan hjá Bjartur er her, og á heimasíðuni hjá Vágs kommunu eru nakrar myndir frá tiltakinum.
***
Góðu bøfressar og uttaramenn, vágbingar og gestir.
Stóra takk fyri at eg kundi halda hesa røðuna á hesum vakra øki, har eg havi búleikast helvtina av mínum lívi.
Vágsbygd er perlan í Suðuroy yrkti skaldið, og hetta má mann bara sanna – serliga eitt slíkt kvøld sum í kvøld, tá bygdin summarskrýdd ger klárt til Jóansøkuna.
Hetta økið vesturi í bø var eitt satt paradís fyri piltar og unglingar, tá nógvir tímar skuldu brennast av. Okur høvdu ítróttarøkið, Vatnið, Sandin, Gjógvará og ikki minst Sjaðagarð.
Tá var sum kunnugt onki internet, iPhone ella Televarp. Tá skuldu tímarnir brúkast á annan hátt, og tað var ikki ringt her vesturi. Her fangaðu okur síl í Gjógvará, vassaðu á vatninum og spældu fótbólt vesturi á Eiðinum og í Sjaðagarði.
Og bøfressar og uttaramenn. Hetta var eitt av hæddarpunktunum, tá eg sleit mínar barnaskógvar her vesturi í Bø. Í Sjaðagarði stóð mangt slagið móti uttaramonnum. Uttaramenn við Jan Allan, John, Bjarna og Rógva og øðrum góðum monnum.
Tað var uppá skift spælt í Sjaðagarði og á Skúlalagnum. Ofta 2 dystir um dagin. Og taptu okur her vesturi fyrra dystin, so kundi ein verða vísur í, at Johan hjá Torleif vildi hava revanchu sama kvøldið. Og stuttligt var at dystast, serliga tá nógvir áskoðarar stóðu uppí á vegnum og hugdu.
Ofta havi eg undrast á, hvussu tað kundi bera til, at so nógvir fótbóltspælarar blivu uppaldir í Sjaðagarði. Við tí halli og óslætta lendi kundi ein hugsa, at tað bleiv trupult at spæla, tá ein kom á vanligan slættan vøll. Men so var ikki – tvørturímóti. Tað var her vesturi man lærdi tað sindri av fótbóltskunnleika sum man fekk.
Fyrst í 90 unum vóru 3 fótbóltslið í bestu deildini – VB, TB og Sumba samstundis sum Royn kappaðist í oddinum í 2. deild. Hetta stórt sæð uttan útlendingar. Nú er eitt lið fyri alla oynna, og við fleiri útlendingum. Hetta hava verið treytirnar her suðuri seinastu mongu árini. Fjøldin er blivin meira mobil. Tey ungu fara í miðnámsskúla her suðuri, og eftir tað fara tey av oynni til víðari lestur. Nú er eisini meira moderna at skifta fótbóltslið, og arbeiðir ella gongur man í skúla norðanfyri, so spælir man eisini norðanfyri.
Fyrr var ikki lætt at skifta felag – ella tað gjørdi mann ikki bara. Tað var ein heiður at spæla fyri barndómsfelagið og spæla við hjartanum. Og luftaði tú tankan um at skifta felag, so var tú sikkur uppá at Eyðun hjá Jonhild kom eftir tær, og spurdi hvat hetta var fyri nakað.
Men tann eyðsýnda frágreiðingin um gongdina í fótbóltinum og ítróttinum sum heild her suðuri, er fólkatalið. Í 1990 búðu 5.800 fólk í Suðuroynni. Ì dag búgva 4.600 fólk. Hetta svarar til eina minking uppá 21%. Í sama tíðarskeiði er fólkatalið í Føroyum vaksið frá 47.800 til 50.800 – ella við góðum 3.000 fólkum. Í 1990 var parturin av føroyafólki sum búðu í Suðuroy 12,2%. Í dag er hann 9,1%.
Vágbingar hava tó nógv at verða stoltir av ítróttarliga. Hvør minnist ikki meistaraheitið í 2000 og øll tey góðu úrslitini og meistarheiti hjá hondbóltskvinnunum. Okkurt fylgjandi summar og vetur, hevði VB manslið og kvinnulíð í bestu deildini í bæði í hondbólti og fótbólti.
Vágbingar hava altíð verið frammaliga í kappróðri. Felagið varð stovnað 1943, og í ár luttekur Vágs kappróðrarfelag við seks manningum, sum má sigast at vera flott.
Og fyri ikki at tosa um svimjing og Pál Joensen, sum hevur vunnið heiður bæði í Føroyum og uttanlanda, og sum eisini fekk størstu svimjihøllina í Føroyum uppkallaða eftir sær.
Samstundis sum gongdin innan ítróttin her suðuri hevur avbjóðingar, síggja vit hvussu týdningarmikið tað er at verða við í toppinum. Nú eru so nógvir pengar komnir uppí fótbóltin, at munurin fer at økjast millum tey lið, sum ár eftir ár luttaka í Europa og restina. Sum kunnugt er tað bert tey fremstu fýra liðini sum fáa hesar pengar. Tí er umráðandi, at man finnur eitt passandi býti millum fýra tey ovastu liðini og restina. Kanska eitt hugskot kundi verið, at feløgini fra nr. fimm og niðureftir hvørt fríggjakvøld seta seg at spæla Gekk. Sum tað er nú, eru fleiri pengar at heinta í Gekkinum enn tær 1,7 mio kr. tú fær sum nr. fýra.
Tá gongdin í Suðuroynni er sum hon er, so er týdningarmikið, at man sær nýggjar møguleikar, sum hetta gevur heldur enn at taka synd í sær sjálvum. Alt sum sær vónleyst út, gevur eisini møguleikar. Vágbingar og suðringar eiga at satsa uppá sítt egna. Hvat skal verða serligt í Vági og Suðuroy? Suðuroyggin skuldi kanska satsað uppá laksaframleiðslu, fiskaframleiðslu, ferðavinnu og íverksetan av nýggjum vinnum? Íverksetan gevur nógvar møguleikar og við internetinum og altjóðagerðini, eru ongi mørk meira. Kundi ein ikki ímyndað sær, at Facebook varð ment í Suðuroy – hvat var forðingin fyri tí?
Tey privatu arbeiðsplássini geva skattakrónur og gera at fólkatalið veksur. Tì má satsast uppá nýggjar vinnur.
Berjist eisini fyri teimum almennu arbeiðsplássunum. Ikki bara tí, at fólkið skal hava nakað at gera. Men tí, at hetta eru vællønt størv og flyta vælútbúgvin fólk til bygdina. Og vælútbúgvin fólk geva økinum nýggjan íblástur.
Her hava búð og búgva enn íverksetarar. Petur á Gørðunum sum var langabbabeiggi mín, var undangongumaður, so tað forsló. Hann gekk á odda at fáa el-verkið í Botni í lag. Hetta var næstan óhugsandi tá í tíðini. Men við vilja av stál fór verkið í gongd í 1921 – tað fyrsta í kongaríkinum. Petur á Gørðunum kom eisini við uppskoti um at gera ein tráðbana av Eiðinum, og vestur í Múlagjógv at draga bátarnar við.
Hann var eisini ein av stovnarunum av Suðuroyar Sparikassa og borgmeistari í mong ár.
Her hava verið nógvir vinnulívsmenn gjøgnum tíðina, sum hava havt virkir og skip.
Her eru nógvar fyritøkur í dag sum klára seg væl og hava nógv arbeiðspláss.
Vágbingar hava víst, at teir eru í fremstu røð tá tað snýr seg um nýhugsan. Her er komin ítróttarháskúli, Páls høll og Marghøllin. Og mín sann, um bygdin ikki bjóðar seg fram til at hýsa hondbóltsdystinum millum Føroyar og Danmark, tí ongin høll í Føroyum lýkur treytirnar fyri einum slíkum dysti. Her er nokk av initiativi í bygdini – tað skal bara samskipast og kanska skulu fleiri lyfta í flokk, so gongur tað nokk.
Komandi 10 árini vita suðringar, at oyggin liggur tveir tímar við Smyrli frá meginøkinum. Hvussu liva okur við tí – er spurningurin ein eigur at seta sær.
Fólkið her kann flyta bygdina og Suðuroynna fram á leið. Minnist til – ongin ger tað fyri tykum. Verið samdir og standi saman sum ein oyggj.
Nú pápi mín júst hevur latið sítt næsta yrkingarsavn út, haldi eg at tað er hóskandi í hesum sambandi at citera hann við orðunum í sanginum um heimbygdina:
Virkisfýsni fólki merkir,
standið saman tí kvinnur eins og menn
havið framtíðarhugsjónir sterkar
einaferð bygdin tá seg mennir enn.
Suðuroyggin er eftir mínum tykki definitiónin uppá ferðavinnu.
Er tað at ferðast at sigla 10 minuttir við Sam, og síðani fara í summarhús, ella koyra eitt korter á fastlandinum og so búgva í campingvogni. Er tað ikki nógv meira eksotiskt at fara ein túr við frálíka Smyrli, og vekk frá gerandisdegnum til Suðuroynna?. Tað eru nógvir møguleikar í ferðavinnuni her suðuri. Tað krevur so eisini, at røttu rammurnar eru til staðar. Nú hevur man Pálshøll, Marghøllina og alskyns møguleikar at ganga í fjøllunum. Men stóri trupulleikin er yvirnáttingar, sum kundi givið fleiri møguleikar fyri ráðstevnum og stórum ítróttartiltøkum, sum annars liggja norðanfjørðs.
Nógv størri fokus eigur at verða á at ferðast í egnum landi og ikki minst í Suðuroy. Okur eiga eitt fantastiskt land og tað má vera eitt fátal av føroyingum, sum hava vitja allar oyggjarnar. So potentiali er stórt. Í síðstu viku var eg saman við góðum fólki í Pálsloft á Kalsoynni, har tað sigst at Páll Fangi goymdi seg fyri “øvrigheitini”. Ein fanastiskur túrur, sum byrjaði á Trøllanesi við eini verkstovu fyri leiðarar. Tað sigst, at bert 80 føroyingar hava verið henda túrin. Hetta kann eisini gerast her suðuri. Forkunnugar túrar við ferðaløgum uppá 10-15 fólk – tey gjalda gleðiliga, tí tey merkja tað forkunnuga í tí.
Her á staðnum er hvørt ár føroya flottasta og størsta nýggjársbrak. Soleiðis hevur tað verið í nógv ár. Hvør føroyingur- ella fyri tað útlendingur- hevur ikki hoyrt um nýggjárshaldið í Vági?. Soleiðis hava vágbingar hildið fast í hesa siðvenju í eini 50 ár, við faklum, báli, veitslu og fýrverki. Ein stórsligin løta, tá fólkið við faklunum kemur um Sandin á midnátt, og fýrverki fer í luftina. Aðrar kommunur hava seinnu árini tikið henda táttin upp eftir nýggjársnevndini í Vági, og gera nógv burturúr.
Birgir Enni fortaldi einaferð, at tann besti maður ein kona kundi ynskja sær var ein fornfrøðingur. Hann blívur nevnliga betri og betri við hana jú eldri hon blívur.
Veit ikki um hetta kann sammetast við mína kenslu fyri Vágsbygd. Men mín hugur at koma aftur til Suðuroynna, gert størri og størri sum árini ganga.
Friðurin, sum nógv longjast og leita eftir. Hann finnur tú beint her. Okur síggja í sjónvarpi um mammur, pápar og børn sum flýggja undan yvirgangi og øðrum ófríði. Tá man stendur her á Sandinum eitt tíltíkt kvøld og hoyrir fríðin, er tað ringt at skilja. Úti í heimi er tað tíverri ikki ein sjálvfylgja, at tú kanst liva eina friðarliga tilveru. Alt sum onnur droyma um, fært tú í Vági. Bygdin liggur her eitt sindur vekk frá øllum. Her kanst tú fara og njóta løtuna – hoyra havið, áir, fuglar og onnur ljóð í vøkru náttúruni.
Hvat er betri enn her á ársins longsta degi at vera í heimbygdini saman við bygdafólkinum. Nú havi eg verið í útlegd nógvastaðni í meira enn 25 ár, men tað sum samlar og tað sum ger at ein vendir aftur í gaman og álvara – er Vágsbygd og fólkið sum her býr.
Eg fari at enda at takka fyri at tykur lýddu á, og eg ynski tykkum eitt framhaldandi gott kvøld og góða jóansøku.
Bjartur Nolsøe


text:
Í einum miðili í intelektuella fedralandinum er ein sjónvarpssending um at duga á at skyna hús og býli og alt í hesum sambandi, tá familjur har í landinum eru boligsøgende.
Við fyrimynd í hesum danska teveprogrammi, Beliggendhed beligghenhed beliggenhed, velji eg í dag yvirskriftina dømikraft, dømikraft, dømikraft.
Tann visuelt sjónligi sjónvarpsjournalistur, sum traðkar inn í hvørja føroyska stovu, eigur at hava so mikið av dømikraft, at hann ikki fer í ein militerjakka beint av tjetenska frontinum, at tosa við russarar, sum fyri fyrstu ferð eru komnir ta longu leið til Føroya at halda forsetaval fyri Putin og teir á Kremli.
Óansæð hvat merki militerjakkin er, er hetta manglandi dømikraft. Ikki bara hjá klædnaberanum, men eisini hjá fotografi, redaktøri og tíðindaleiðara. Har vóru fýra fyrisitingarligir jouranlistiskir instansir, ið ikki vístu dømikraft, tá teir komu inn í mína stovu. Dømikraft, dømikraft, dømikraft, dømikraft.
Hinvegin kann eg ikki bara mær fyri at lata journalistisku hermótamyndina standa eina løtu, og tøma hana fyri íbornan symbolikk. Í roynd og veru er hetta ein mynd av menniskjansligu menningargongdini, lýst í trimum klædnamodus.
Fyrst fyri er ósvitaligi hernaðarjakkin. Um hann so verður sagdur at vera ein kynsleyst avvápnaður anorakkur fyri menn og kvinnur á grønlendska innlandsísinum, so er hann í ikonrussiskum høpi tað bera Tjetjenia. Einki annað. Annað stig á klædnamenningarleiðini við søguliga russiska Føroyaborðið er vælklæddi mótamaðurin m/k í tweed, vesti og butterfly, við mótarættum brillum og hári. Triðja og seinasta stig á klædnamenningarleiðini er sitandi maðurin í sweat shirt og ongum øðrum enn mótarættum uri.
Klæði skapa fólk, segði ein klædnahandil í býnum.
Misvísandi klæði kunnu eisini avdúka eina manglandi dømikraft hjá einum heilum riðili av persónum í almennari tænastu. Tað er eitt sindur pínligt. Teirravegna.


text:
Sjómansmøtir í Klaksvík
08.09.2017 - 14:32 - Tíðindaskriv
Leygardagin og sunnudagin verða sjómansmøtir í KFUM/K í Klaksvík. Møtini vera í samband við at “Bróðurringurin á havinum” hevur ársfund.
“Bróðurringurin á havinum” er ein limafelagsskapur fyri trúgvandi sjómenn.
Skrá:
Leygardagin 2. Sept.
kl.15.00: Limafundur. (Fyri limir og fyri teir sum ynskja at gerast limir)
Kl.18.00. Bønarmøti.
kl.19.00. Møti, har Torleif Johannesen talar og kórið “Orðið á borðið” syngur.
Sunnudagin 10 sept.
kl.11.00. Gudstænasta í Kristianskirkjuni
kl.18.00. Møti, har Niels Jacob Nielsen talar og KFUM&K kórið syngur.
Møguleiki verður fyri at tekna seg sum lim í Bróðurringinum.
Øll eru vælkomin til møtini.


text:
Fitness í Runavík
500 m2 hølir við einum venjingarsali til lið á 90m2. Vit
bjóða øll lið sum eru at síggja á heimasíðu okkara. Vit hava
útbúgvi starvsfólk og bjóða eisini kostráðgeving frá útbúnum
kostráðgeva, vøddamíking og fysioterapi.
Vit hava 12 "cardio"-maskinur. T.d rennibond, "Arctrainarar",
súkklur, rógvimaskinur og steppmaskinur. Vit hava 16 maskinur til
styrkivenjing, t.d. "bonkpress", "Smith", "Squat Rack, "Scotts
Curl", "Cablecross og hondvektir upp til 35kg.
Til ber at taka børnini við til venjing. Vit hava eitt øki, har
børnini kunnu spæla og vit bjóða okkum at ansa teimum, meðan
tú venur.
Áðrenn og eftir venjingina kanst tú njóta te, kaffi v.m í okkara
hugnaliga loungeøki.
Kom og uppliv okkara flotta og hugnaliga venjingarsentur í
Runavík. Minst til, at fyrstu ferð tú venur er ókeypis.
Vælvera Fitness -nógv meira enn bert venjing.
Åbningstider i Runavík
Mandag - torsdag: 06.00 - 21.30
Fredag;
06.00 - 21.30
Weekend: 09.00
- 18.00
Personaletider i Runavík
Mandag - fredag: 16.00 - 20.00


text:
Jan Müller
30.11.2017 - 17:04
Tíðindi/Greining. Oljuvinnan og grundarlagið undir hesi vinnu - leiting eftir olju og gassi á bretska landgrunninum - hava eftir øllum at døma so mikið stóran týdning fyri framtíðar búskapin hjá næsta granna okkara, Bretlandi, at stjórnin hesi seinastu árini hevur brúkt nærum 400 mió. kr. á fíggjarlógini til at stuðla undir oljuleitingina eitt nú framvið føroyska markinum.
Í vikuni kunngjørdi bretski oljumyndugleikin, “Oil and Gas Authority”, OGA, at øll oljufeløg, sum kunnu hugsa sær at vera partur av komandi 31. leitiútbjóðingini á landgrunninum, kunnu fáa spildurnýggjar dátur so sum seismikk og brunndátur ókeypis at brúka í sínum arbeiði. Haraftrat kemur eisini nýtulking av gomlum dátum. Endamálið er rætt og slætt at stimbra komandi leitingina og fáa flest møgulig oljufeløg at lata umsóknir inn í 31. útbjóðing, sum letur upp á sumri í 2018.
Í hesum umfarinum er talan um dátur frá 2016. Stjórnin hevur brúkt knappar 200 mió. kr. til at útvega tilfarið, sum nú er tøkt. Vanliga mugu oljufeløgini sjálvi saman við eitt nú seismikkfeløgum taka stig til og gjalda fyri at fáa slíkt tilfar til vega. Men tá oljuprísurin lækkaði nógv í 2014, rakti tað av álvara íløguhugin hjá bæði olju- og seismikkfeløgum at gera nýggjar kanningar, sum skuldu skapa fortreytir fyri nýggjari leiting. Hetta kom sera dátt við hjá eitt nú bretsku stjórnini, hvørs inntøkugrundarlag og búskapur í stóran mun byggir á leitivirksemi á bretska landgrunninum. Fyri at venda hesi óhepnu gongd gjørdi stjórnin av at brúka nærum 400 mió. kr. til at útvega nýggjar dátur til oljufeløg, sum vilja vera við til at finna fjaldu olju- og gassgoymslurnar í bretsku undirgrundini. Metingar siga, at 20 milliardir tunnur av olju og gassi liggja goymdar í undirgrundini, og stórur partur av hesum í økinum millum Hetland og Føroyar. Ein partur av hesum íløgum fór eisini til at menna ein nýggjan hátøknidepil í Aberdeen, sum hevur til uppgávu at ganga vinnuni til handa.
Hyggja vit eftir undirtøkuni fyri seinastu útbjóðingunum í Bretlandi sæst, at tiltøkini hjá stjórnini hava hjálpt. Sjálvt hóast lágar oljuprísir og stórt afturhald ella varsemi hjá íleggjarum hevur ikki skortað uppá umsóknir. Hetta sæst m.a. aftur í okkara bretska nærumhvørvi, har nógv oljufeløg hava søkt um og fingið tillutað nýggj loyvi seinastu árini. Sum skilst hava ikki færri enn 68 oljufeløg søkt um leitiøki í seinastu útbjóðingini, teirri 30. í røðuni, sum m.a. fevnir um alt tað stóra økið millum Hetland og føroyska markið. Í 29. útbjóðingini frammanundan vórðu latin loyvi í eitt nú økinum sunnan fyri Føroyar, nær Rockall og leiðunum nærhendis. Til ta útbjóðingina hevði stjórnin í 2015 goldið umleið 200 mió. kr. til nýggjar dátur at lata umsøkjarum. So samanumtikið tykist bretska stjórnin sera tilvitað um, at tað við dagsins prís- og kostnaðarumhvørvi ítøkiliga noyðist at stuðla upp undir leitingina.
Jarðfeingi gjørt stórt arbeiði
Nú myndugleikarnir fyrireika enn eina útbjóðing, ta 31. í røðini, so skilst, at hon fer at varpa ljós á øki, har lítið er leitað higartil, og har hildið verður, at olja og gass goymir seg í undirgrundini. Her er m.a. talan um sonevnda “frontier”, útjaðaraøkið vestan fyri Hebridurnar og økini har um leiðir. Aftur her er talan um øki, sum liggja nær Føroyum, og eigur hetta tí eisini at geva føroyskum myndugleikum íblástur. Tað er so eisini júst her, at komandi føroyska 5. útbjóðingin helst fer at verða hildin í 2019. Hóast føroyskir myndugleikar ikki hava somu møguleikar sum bretar at fíggja umfevnandi seismiskar kanningar og nýtulking av dátum, so hevur okkara Jarðfeingi kortini ikki ligið sjóvarfallið av sær men hevur tikið hesa stóru uppgávuna á seg. Seinastu árini hevur tað brúkt síni egnu royndu fólk til at tulka og viðgera verandi seismiskar kanningar og brunndátur av nýggjum. Hesar verða so seld oljufeløgum fyri lítið og lætt.
Í vikuni varð latið upp fyri enn einum ókeypis dátupakka, sum skal skapa áhuga fyri 31. bretsku útbjóðingini. Tilfarið, sum myndugleikarnir lata oljufeløgunum, er sera rúgvusmikið og fevnir m.a. um 19.000 km. av nýggjum breiðbandsseismikki, magnetiskar- og aðrar mátingar og umleið 23.000 km. av nýtulkaðum seismikki og brunndátum. Tað eru seismikkfeløgini PGS og Western Geco, ið hava savnað tilfarið og tulkað tað. Hetta eru eisini gamlir kenningar á føroyska landgrunninum.
2018 avgerandi fyri Atlantsmótið
Alt bendir á, at árið 2018 verður rættiliga avgerandi fyri framtíðar oljuleiting á tí vit vanliga kalla Atlantsmótinum tvs. økinum millum Hetland og Føroyar og haraftrat økinum vestan fyri Hebridurnar og sunnan fyri Føroyar. Meðan 4. føroyska útbjóðingin letur aftur í februar, og møgulig loyvi verða latin í mai ella harumleið, so verða loyvini frá 30. bretsku utbjóðingini – í grannalagnum – latin í juni ella juli. Samstundis arbeiða føroyskir og bretskir myndugleikar við at fyrireika nýggjar útbjóðingar, ávikavist 5. føroysku úbjóðingina at lata upp í 2019, og ta 31. bretsku útbjóðingina at lata upp á heysti 2018. Vónandi fara hesar ikki at taka nakað frá hvørjum øðrum men heldur at supplera og gagna hvørja aðra, nú tað er ein sannroynd, at alt Atlantsmótið goymir kanska nakrað av heimsins størsta oljuríkidømi.
--


text:
Rita inn við Facebook, fyri at leggja vøru inn.
-
Ynski: Hava eitt loft ið skla innrættast í Hoyvík. Vit søknast tí eftir handverkarum ið hava áhuga ið at gera hetta arbeiði fyri okkum mai/juni 2013. Um hetta hevur tín áhuga so skriva í innbakka og fá nærri at vita :)
-
Ynski: hey. flytigóðs til DK. eg bjóði mær fram at taka flytigóðs við fyri ein bílligan penga Ringi 223661
-
Ynski: Hevur nakar sovaria døgurða tallerkar at selja mær?? :) eru keyptir i pier.
-
Ynski: Eina vínreol, helst hvíta :)
-
Ynski: Sóknist eftir víngløsum til perlustellið frá Ide møblum.


text:
Paulina og suttan
Bókadeild Føroya Lærarafelags
- Síður: 24
- Útgávuár: 2009
- Upprunamál: týskt
- Innbinding: innbundin
- Rithøvundur: Christiane Wittenburg
- Myndir: Eva Spanjardt
- Týðari: Turid Thomsen
Paulina er rættiliga stór, og hon dugir longu heilt nógv. Suttan er altíð við henni; hana letur Paulina ikki frá sær.
Í dag koma Marjun, Dánjal og lítlabarnið at vitja. Barnið eigur eisini eina suttu, júst sum Paulina.
Tá ið tey fara á spæliplássið, missa tey suttuna hjá lítlabarninum. Lítlabarnið grætur sjálvandi, tí tað hevur stórliga brúk fyri einari suttu. Men nú er bara ein eftir - tann hjá Paulinu.


text:
Elin Brimheim Heinesen
13.08.2013 - 19:58
Mentan > Mentan > Nútíðarmentan & altjóðagerð
MINNINGARHALD: Mikudagin 14. august verður stórsligið minningarhald á Skarði, boða fyrireikararnir frá í tíðindaskrivi.
Felagið Skarðsbygd skipar fyri tiltakinum, ið byrjar við gongutúri úr Kunoy og upp um og oman Skarðsgjógv til Skarðs. Gingið verður eisini úr Haraldssundi til Skarðs.Bátar sigla úr Haraldssundi til tiltakið, og Dragin ger útferð norður um Nakkin.Minningarhald verður fyri skarðsbátinum, ið gekk burtur í 1913, og minnisvarði yvir teir sjólætnu verður avdúkaður. Hans Pauli Olsen hevur gjørt høggmyndina. Flaggað verður í hálvari stong, og eftir avdúkingina verða fløggini vundin í fulla stong.Sungnir verða sangir við tilknýti til bygdina, og nýtt lag verður sungið til sangin hjá H. J. Glerfoss, sum Páll Sólstein hevur gjørt. Eftirkomarar av Skarði spæla undir.Røðarar verða Jógvan Fríðriksson, bispur, Jóan Pauli Joensen, fólkalívsfrøðingur, og Óluva Klettskarð, søgufrøðingur og eftirkomari av Skarði.Eftir minningarhaldið verður máltíð í bygdarhúsinum í Haraldssundi. Tá verða lutaseðlar seldir til frama fyri tiltakið, og listaverk eftir Fridjof Joensen verður at vinna. Eisini verður høvi at vitja á Bakkavegi 5 at síggja lutir av Skarði.Kl. 18.30 verður kvøldseta í bygdarhúsinum í Haraldssundi. Hanus G. Jóhansen syngur m.a. egið nýgjørt lag til yrking eftir H.J.Glerfoss. Hansa Glerfoss fer at hava orðið, og Andras Sólstein fer at halda fyrilestur um skaðadagin á útróðri tollaksmessudag 1913.Skrá fyri mikudagin 14. augustKl. 09.00 Gongutúrur byrjar úr Kunoy. Gingið verður uppum Skarðsgjógv og til Skarðs. Møtt verður uppi í Keldum í Kunoy.Kl. 09.30 Dragin fer av Klaksvík og norður um Nakkin. Tekning á Kunningarstovuni tel. 456939.Kl. 10.00 Gongutúrur úr Haraldssundi og norður til Skarðs. Møtt verður norðuri í bátahylinum.Kl. 10.30 - 13.00 Bátar sigla úr Haraldssundi norður til Skarðs.Kl. 12.00 Stuttur gongutúrur niðan í Skarðdal.Kl. 14.00 - 16.00 Minningarhald á Skarði:• Nevndin bjóðar vælkomin.• Felagssangur: Eg smáttu veit á grønu ong.• Jógvan Fríðriksson sigur nøkur orð.• Minnisvarðin verður avdúkaður.• Fløggini vundin í fulla stong.• Hans Pauli Olsen greiðir frá listaverkinum.• Jóan Pauli Joensen sigur nøkur orð.• Sangurin um Skarðsbygd hjá Hans J. Glerfoss verður sungin.• Óluva Klettskarð sigur nøkur orð.• Felagssangur: Á mønu hjalsins stari.• Formaðurin handar borgarstjóranum minnisvarðan til varðveistlu.• Borgarstjórin sigur nøkur orð.• Nevndin hevur orðið og takkar fyri.• Tjóðsangurin verður sungin.• Umleið kl. 16.00 Bátar byrja at sigla fólk heim aftur.Kl. 17.30 - 20.00 Smurt breyð, suppa, kaffi og kaka í bygdahúsinum í Haraldssundi.Kl. 17.30 - 22.00 Lutir av Skarði liggja frammi á Bakkavegi 5.Kl. 17.30 - 20.00 Lutaseðlar verða seldir: Vinningur: Listaverk eftir Fridjof Joensen.Kl. 18.30 - 20.00 Kvøldseta í bygdahúsinum í Haraldssundi• Hanus G. Johansen syngur.• Andras Sólstein heldur fyrilestur• Hanus G. Johansen syngur.• Hansa Glerfoss sigur nøkur orð.• Hanus G. Johansen syngur sangin um Skarðsbygd hjá Hansa J. Glerfoss.• Felagssangur: Yrktur sangur til minningarhaldið.• Niels og Helgi Midjord syngja.• Hanus G. Johansen syngur.• Felagssangur: Nú dagur at enda er.(Myndin er av Skarðsbygd, frá Felagnum Skarðsbygd).


text:
Skeið fyri nevndarlimum
mentan07-11-2017 - 13:01 - Jóanis Nielsen
Føroya Handverkarafelag skipar javnan fyri skeiðum fyri nevndarlimum í lokalfeløgunum,og aftur týsdagin í farnu viku, 31. oktober, vóru allar nevndirnar í lokalu feløgunum undir Føroya Handverkarafelag á skeiði, har hesi evni vórðu umrødd:
·Starvssetanin (munur millum starvssetan á privata arbeiðsmarknaðinum og hjá landi/kommunum),
·Tíðaravmarkað starvssetan,
·Sjúka og onnur frávera,
·Lønarkrøvini (serliga um yvirtíðarløn og passivitetur – nær hava vit rætt til yvirtíðarløn?),
·Frítíðarlógin,
·Arbeiðsskaði og vinnusjúka,
·Tá handverkari sigur seg úr starvi,
·Tá arbeiðsgevari sigur handverkara úr starvi,
·Munur á reglunum um uppsøgn, alt eftir um talan er um starv hjá privatum arbeiðsgevara ella hjá landi/kommunum,
·Tænastubrot og burturvísing.
Páll Nielsen, avokatur, stóð fyri skeiðnum.Føroya Handverkarafelag leggur stóran dent á, at nevndarlimir í meginfelagnum og í lokalfeløgunum eru væl kunnaðir um sáttmálaviðurskifti og galdandi lógir á arbeiðsmarknaðinum, tí tað styrkir nevndarlimirnar í teirra dagliga arbeiði fyri feløg og limir.


text:
Rúsdrekka eigur ikki at vera gerandisvøra í Føroyum
Politikkur31-10-2017 - 08:22 - Jóanis Albert Nielsen
Løgtingið hevði í farnu viku aðalorðaskifti um rúsdrekka- og rúsevnapolitikk. Tað sum ofta eyðkennir slík orðaskifti er, at fólk leggja stóran dent á tað, sum ósemja er um, heldur enn at royna at finna semjur.
Tað er ikki løgið, at stór ósemja er um rúsdrekka, tí fyri summi er rúsandi løgurin tað evnið, sum meira enn nakað annað gevur lívinum innihald, meðan sama evni fyri onnur hevur verið ein vanlukka.
Tað er vónleyst at gera eina rúsdrekkalóg, sum er skræddaraseymað til øll. Summi duga at drekka, tá tey ætla sær at drekka, og tey duga eisini at skrúva proppin á aftur fløskuna, tá tey ikki ætla sær at drekka meira. Onnur duga bara at skrúva proppin av, og tað kann ofta hava syrgiligar avleiðingar bæði fyri tey og fyri onnur.
Tað sum skilir okkum og tað sum samlar okkum
Tað eru nakrar støður viðvíkjandi rúsdrekka, sum føroyingar neyvan verða samdir um. Eg hugsi til dømis um rúsdrekka í sambandi við veitslur og høgtíðir. Summi halda at tað er í lagið at drekka av og á, og onnur halda, at tað er ikki í lagið. Tað verður helst seinur dagur áðrenn full semja verður um tann spurningin.
Men um vit ístaðin fyri at keglast um ósemjurnar heldur royna at leita eftir semjum, so eru vit samd um rættiliga nógv. Til dømis um rúsdrekka og ferðslu. Tað eru fáir føroyingar sum halda, at tað er í lagið at koyra bil, tá ein hevur drukkið. Tað er eisini breið semja um, at rúsdrekka eigur ikki at vera nýtt á einum arbeiðsplássi, og at børn eiga ikki at líða undir, at vaksin drekk.
Á øllum hesum økjunum haldi eg, at vit hava flutt okkum tann rætta vegin tey seinnu árini, og eg haldi eisini, at vit eiga at taka eitt stig afturat. Tað er tað sum eitur rúsdrekka í gerandisdegnum.
Eg havi ilt við at skilja, hví almennir stovnar sum hava móttøku ein vanligan gerandisdag, servera alkohol. Fólk koma frá arbeiði og skulu aftur til arbeiðis aftaná, og tey flestu koma við bili. Tað mátti verið upplagt, at almennu Føroyar søgdu: Vit servera ikki alkohol ein gerandisdag. - So kunnu vit heldur vera ósamd um høgtíðir og veitslur.
Rós til landsstýriskvinnuna
Mær dámar væl at hoyra Sirið Stenberg, landsstýriskvinnu, siga, at hon mælir til at einkarsølan skal halda fram. Tað er eitt greitt tekin um, at hon vil ikki, at alkohol skal vera gerandisvøra. Handlar eru til gerandisvørur. Tað er har vit keypa tað, sum vit skulu brúka dagliga, og millum annað tí eigur alkohol ikki at fáa pláss har. Ein turrlagdur alkoholikari skal kunna fara inn í ein handil, uttan at møta freistingini at keypa tað, sum hann ikki klárar at skrúva proppin á.
Vit verða ikki samd um alt, men um vit kunnu vera samd um hetta stigið afturat, so eru vit í øllum førum komin eitt fitt petti tann rætta vegin – eisini um vit eru ósamd um restina.


text:
Mongdin av orku, ið rakar jørðina hvønn dag, svarar til 15.000 ferðir heimsins samlaðu orkunýtslu. Um bara ein brotpartur av hesi orku verður framleitt til el, vil heimsins orkutørvur verða nøktaður.
Sólorka er óstøðug, men verður hon tengd at orkugoymslum og snildum forritum, verður sólorka ein álítandi, støðug og áhaldandi bíligari orkukelda.
Lægri kostnaður á sólorku
Seinnu árini eru kostnaðirnir til sólorkuútgerð falnir munandi. Hetta merkir, at sólkorka í næstu framtíð, fer at verða javnsett á elnetinum, við aðrar orkukeldur í Europa.
Stórar sólorkuskipanir eru í sólríku økjunum a jørðini, eru vorðnar bíligasta orkukeldan og hava yvirhálað bæði oljuorku og vindorku.
Framleiðslukostnaðirnir falla alsamt og roknað verður við, at sólorka fer at ein stórur partur - í summum pørtum av heiminum, tann størsti - av globalu orkuveitingini.


text:
Tá eg sá uppslagið hjá Monu Breckman á facebooksíðuni hjá henni “Monafitness í London”, har hon boðaði frá nýggja skeiðnum “SKÍN ’17”, fekk eg alvorliga hug at koma í gongd aftur.
Nú vit eru í París, hava vit veruliga etið okkum um rygg! Buksurnar stramma og blusurnar eru eitt sindur stytri enn tær eiga. Alt kennist eitt sindur trongt og tað er onki deiligt. Eg havi sum so ikki nakran trupulleika við hvussu eg síggi út, tí tað snýr seg eisini um at lata seg í eftir sínum kroppsformi. So tá eg kenni meg eitt sindur chubbylicius, so tími eg ikki líka væl í strammar buksur, og velji heldur kjólar og niðurdeilar fram um.
Men hóast vit kenna okkum okey uttaná, so eru vit soo ótrúliga nógv betur fyri tá vit eta rætt, røra okkum og eru í kontakt við okkara kenslum. Vit hava jú tendens við at lata verða við at lurta eftir hvat vit veruliga vilja. Heldur taka vit avgerðir, sum eri stuttskygdar, og sum enda við at skuffa í tí langa endanum.
Við SKÍN ’17 , hava vit møguleika at gera hetta saman! Vit kunnu hjálpa hvørjari aðrari, tá vit eru við at missa móti og samstundis gleðast, lyftast upp og fáa íblástur tá tað gongur væl.
Hvat snýr “SKÍN ’17” seg um?
Mona hevur sett saman eitt fantastiskt skeið, sum varðar í seks vikur. Vit kenna allar til at fara uppá kur osf. Fyri mítt viðkomandi, kenni eg næstan eitt trýst á mær, at eg eigi at koma í toppform áðrenn brúdleypið! Hetta tími eg faktiskt slett ikki, men vil heldur venja meg við at verða glað fyri mín kropp, óansæð um eg havi eitt sindur ov nógv uppiá. Øllum hesum hevur Mona eisini fokus á. So útyvir at hon fer at ráðgeva um kost og rørslu, so verður eitt stórt fokus lagt á tann sálarfrøðiliga partin, og hvussu vit kunnu lata upp fyri øllum møguleikunum vit hava.
Vit kunnu nemliga klára soo ótrúliga nógv meira enn vit ganga og halda. Eg kenni í hvussu er til, at eg havi hug til at gera alt møguligt, men komi ikki altíð til tað.
Hvørja viku í skeiðnum, hevur Mona lagt eitt yvirevni sum fokus verður lagt á. Til dømis verður tað eina evni “dirvi” har vit sum luttaka, fara at fáa góð ráð, amboð og smáar uppgávur, sum skulu hjálpa okkum at flyta okkara mørk, og menna okkum sum menniskju. Eisini verða skulu vit liva uttan sukur í hesar seks vikurnar, tó sleppa vit at at unna okkum okkurt søtt eina ferð um vikuna. (Hetta verður mín stórsta avbjóðing!!)
Mona er sjálv við allan vegin, og er klár at svara spurningum 24/7, so hetta skal nokk ganga, og heilt sikkurt blíva stuttligt eisini!
Hví eg vil luttaka í “SKÍN’17”?
Eg havi verið sera dovin seinastu tíðina og havi ikki vant tað heilt stóra í 2017. Eg haldi hetta er ein frálíkur møguleiki, bæði tí at eg nú havi møguleika at gera tað saman við øðrum, og tískil trúgvi eg tað verður lættari at halda meg til ætlanina. Tað sum Mona bjóðar í skeiðnum, hevur eitt stórt virði, og hon bjóðar okkum øllum skeiðið fyri ein rímiliga bíligan penga. Hetta er ikki nakað, ið bara tekur eina viku at leggja til rættis. Her er nógv arbeið og áravís av royndum, sum Mona vil deila við okkum. Við í skeiðnum fáa vit sjónbond við venjingum til hvørja viku, vit fáa ljóðfílar við mennandi tosi og tónleiki + kostráð, vegleiðing, hugskot, ráð osf.
Hetta er snøkt sagt for gott at siga nei til.
Eg gleði meg soooo nógv at byrja mánadagin!! Hevur tú hug at verða við? So trýst á leinkjuna HER, og tú kemur inná facebook bólkin hjá Monu. Annars kanst tú melda teg til við at senda eini boð til Monu á monabfitness@gmail.com.
Eg komi at deila mína uppliving á SukurSøtt, so tit kunnu sleppa at fylgja við!
Komið avstað við tykkum! Ímyndi tykkum hvussu nógv kann broytast uppá seks vikur??!! Vit fara allar at skína tá juni mánaðin kemur.
M&K


text:
1. November 2010 kl. 23.11
Útlitini eru ikki góð, nú landsstýrið og Føroya Løgting halda, at tað er skilagott at fremja sparingar – løgið at teir skulu fáa slíkar tankar nú, tí fyri stuttari tíð síðan hildu teir, at skattalættar til tey hægst løntu var nakað ið samfelagið væl toldi, ja tað var samfelags gagnligt.
Føroyskur búskaparpolitikkur tykist at ganga út uppá, at vit í góðum tíðum gjara út við skattalættum og tiltøkum, ið bert fá fáa ágóðan av, meðan, tá ið verri tíðir eru, skulu tey veikastu spara ella kenna sviðan, almenni geirin verður sagdur at vera ov stórur. Eg spyrji, ov stórur í mun til hvat?
Úrslitið av hesum er, at í góðum tíðum setur landsstýrið tiltøk í verk, sum økja um ferðina í búskapinum (yvirupphita) og í verri tíðum sparir tað soleiðis, at tíðirnar gerast verri enn neyðugt. Tí hvat hendir, tá ið tað almenna trýstir so hart á bremsurnar? Keypiorkan í samfelagnum minkar skjótari enn neyðugt og ávirkar alt virksemi í landinum. Tí, fólk eiga ikki pening at keypa fyri, tað ber illa til hjá tí privatu vinnuni, at vinna pening, ein ónd ringrás byrjar, ið skapar verri treytir fyri privat, vinnuligt virksemi og sostatt færri inntøkur til landskassan.
Alt hetta førir samstundis við sær, at fleiri ung gera av at flyta av landinum, og verða vit tá færri og færri at bera byrðarnar í samfelagnum.
Hetta ber ikki til, tað almenna má halda stand og ikki virka fyri, at vit fáa eitt verri samfelag. Tað er tað almenna, ið kann og skal halda stand í ringum tíðum.
Fakfeløgini gera rætt, tá ið tey standa fast við útsøgnina:
"Vit krevja nakað og vit fáa nakað". Einki annað kann góðtakast.
Jógvan Philbrow